title: Deċiżjoni tal-Kunsill 2012/121/PESK tas- 27 ta' Frar 2012 b'appoġġ għall-attivitajiet biex jiġu promossi d-djalogu u l-kooperazzjoni UE-Ċina-Afrika dwar il-kontrolli ta' armi konvenzjonali

text:
               28.2.2012

               MT

               Il-Ġurnal Uffiċjali tal-Unjoni Ewropea

               L 54/8

         DEĊIŻJONI TAL-KUNSILL 2012/121/PESK
   tas-27 ta' Frar 2012
   b'appoġġ għall-attivitajiet biex jiġu promossi d-djalogu u l-kooperazzjoni UE-Ċina-Afrika dwar il-kontrolli ta' armi konvenzjonali
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 26(2) tiegħu,
   Billi:

               (1)

               Fil-laqgħa tiegħu li saret fil-15 u s-16 ta' Diċembru 2005, il-Kunsill Ewropew adotta l-Istrateġija tal-UE fil-ġlieda kontra l-akkumulazzjoni u t-traffikar illeċiti ta' armi ħfief u ta' kalibru żgħir (minn hawn ’il quddiem "SALW") u l-munizzjoni tagħhom (minn hawn ’il quddiem "Strateġija SALW tal-UE"). L-Istrateġija tidentifika l-kontinent Afrikan bħala wieħed mir-reġjuni l-aktar milqut mill-kummerċ illegali u l-akkumulazzjoni eċċessiva ta' SALW.

               (2)

               L-Istrateġija SALW tal-UE tiddefinixxi diversi kompiti li għandhom jitwettqu mill-Unjoni, inkluża r-riċerka ta' kunsens fi ħdan il-pajjiżi li jesportaw bil-ħsieb li jsir biss forniment ta' armi żgħar lill-gvernijiet biss, b'mod konformi mal-kriterji restrittivi u xierqa reġjonali u internazzjonali dwar l-esportazzjoni tal-armi.

               (3)

               L-Istrateġija SALW tal-UE tirrakkomanda wkoll l-inklużjoni ta' SALW bħala suġġett li jrid jiġi diskuss fid-djalogu politiku ma' pajjiżi terzi u organizzazzjonijiet internazzjonali, reġjonali jew subreġjonali, filwaqt li tingħata attenzjoni speċjali lill-koordinazzjoni ta' azzjonijiet mas-sħab ewlenin tal-Unjoni u l-esportaturi prinċipali ta' SALW, inkluża ċ-Ċina.

               (4)

               Il-Kunsill tal-Unjoni Ewropea adotta fl-2005, l-2006, l-2007 u l-2010 l-Konklużjonijiet tal-Kunsill b'appoġġ għan-negozjati ta' Trattat dwar il-Kummerċ tal-Armi, strument internazzjonali legalment vinkolanti li jistabbilixxi standards internazzjonali komuni għat-trasferimenti ta' armi konvenzjonali. Huwa enfasizza l-importanza ta' kooperazzjoni ma' Stati u organizzazzjonijiet reġjonali oħrajn f'dan il-proċess.

               (5)

               Minn meta ġie stabbilit fl-2005, id-Djalogu Strateġiku UE-Ċina jinkludi dispożizzjonijiet għal djalogu dwar in-nonproliferazzjoni u l-esportazzjoni ta' armi konvenzjonali. Waqt is-Summit tagħhom tal-2006, iċ-Ċina u l-Unjoni qablu li joħolqu djalogu ġdid dwar il-paċi l-istabbiltà u l-iżvilupp sostenibbli fl-Afrika, sabiex jitrawwem intendiment mas-sħab, biex jiġu diskussi l-attivitajiet u l-prijoritajiet, u biex tingħata l-opportunità biex iċ-Ċina tkun integrata fl-isforzi internazzjonali għat-titjib u l-koordinament tal-attivitajiet ta' kooperazzjoni. Id-Dokument ta' Strateġija UE-Ċina 2007-2013 jiddefinixxi l-approċċ fundamentali tal-Unjoni għaċ-Ċina bħala wieħed ta' impenn u sħubija u jsemmi bħala prijorità l-kooperazzjoni fil-prevenzjoni tal-kummerċ illeċitu ta' SALW.

               (6)

               F'Diċembru 2004, iċ-Ċina u l-Unjoni ffirmaw Dikjarazzjoni Konġunta dwar in-nonproliferazzjoni u d-diżarm, li tkopri wkoll il-kooperazzjoni fil-qasam tal-armi konvenzjonali. Fid-Dikjarazzjoni Konġunta, l-Unjoni u ċ-Ċina nnutaw li "għandu jkun hemm ukoll sforzi pożittivi u attivi biex jissaħħu l-kontrolli fuq esportazzjonijiet ta' armi konvenzjonali. Ir-reġimi tal-kontroll tal-armi dwar ċerti armi konvenzjonali jridu jissaħħu. Għandhom jissaħħu l-isforzi li jimpedixxu l-kummerċ illeċitu ta' armi ħfief u ta' kalibru żgħir u l-flussi ta' dawn l-armi li jfixklu l-paċi u l-istabbiltà reġjonali."

               (7)

               Is-Sħubija Strateġika Konġunta Afrika-UE tal-2007 tiddefinixxi l-prevenzjoni tal-kummerċ illeċitu u l-akkumulazzjoni eċċessiva ta' SALW bħala qasam għal azzjoni permezz tat-titjib tal-bini tal-kapaċità, in-netwerking, il-kooperazzjoni u l-iskambju ta' informazzjoni. Iċ-Ċina kienet mistiedna u pparteċipat bħala osservatur fis-Summit UE-Afrika tal-2010.

         ADOTTA DIN ID-DEĊIŻJONI:
   Artikolu 1
   1.   L-Unjoni għandha tippromwovi l-iżvilupp tal-kooperazzjoni bejn is-soċjetà ċivili, l-industrija, u r-rappreżentanti tal-gvern taċ-Ċina, l-Unjoni, u l-Istati Afrikani, inkluż permezz tad-djalogu bejn is-soċjetajiet ċivili rispettivi u l-industrija, biex jiġu żviluppati approċċi komuni għall-indirizzar tat-theddid mill-kummerċ illeċitu u l-akkumulazzjoni eċċessiva ta' SALW u r-regolamentazzjoni fqira fil-livell internazzjonali tal-kummerċ fl-armi konvenzjonali. L-iżvilupp ta' tali kooperazzjoni għandu wkoll jiġi rifless f'aktar appoġġ għal, u fl-implimentazzjoni ta' Trattat dwar il-Kummerċ tal-Armi li jkun b'saħħtu u robust.
   2.   L-Unjoni għandha ssegwi l-objettiv imsemmi fil-paragrafu 1, permezz tal-proġetti u l-miżuri li ġejjin:

               —

               l-istabbiliment u l-iżvilupp ta' Grupp ta' Ħidma konġunt ta' Esperti Afrika-UE-Ċina dwar armi konvenzjonali, u Ċentru konġunt ta' Riċerka Afrika-UE-Ċina dwar armi konvenzjonali. L-għan tal-Grupp ta' Ħidma ta' Esperti u ċ-Ċentru ta' Riċerka għandu jkun biex fost il-komunità għat-tfassil tal-politika fiċ-Ċina, l-Afrika, u l-Unjoni responsabbli għal kwistjonijiet dwar l-armi konvenzjonali u l-kontroll tal-esportazzjoni tagħhom, jiżdiedu s-sensibilizzazzjoni u l-impenn dwar problemi relatati mal-kummerċ illegali u l-akkumulazzjoni eċċessiva ta' SALW, u dwar ir-regolamentazzjoni fqira fil-livell internazzjonali tal-kummerċ legali f'armi konvenzjonali. Aktar sensibilizzazzjoni u impenn fir-rigward ta' dawk il-kwistjonijiet għandhom iwasslu għal appoġġ komuni fl-implimentazzjoni ta' Trattat dwar il-Kummerċ tal-Armi.

               —

               jitwettqu attivitajiet ta' avukatura u riċerka bil-għan li jiġu identifikati l-opportunitajiet ta' kooperazzjoni UE-Ċina b'appoġġ għall-Istati Afrikani fil-prevenzjoni tal-kummerċ illegali u l-akkumulazzjoni eċċessiva ta' SALW.

         Deskrizzjoni dettaljata tal-proġetti u miżuri msemmija f'dan il-paragrafu hi mniżżla fl-Anness.
   Artikolu 2
   1.   Ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà (minn hawn ’il quddiem ir-"RGħ") għandu jkun responsabbli għall-implimentazzjoni ta' din id-Deċiżjoni.
   2.   L-implimentazzjoni teknika tal-proġetti u miżuri msemmija fl-Artikolu 1(2) għandha titwettaq mill-organizzazzjoni mhux governattiva “Saferworld”.
   3.   Saferworld għandha twettaq l-kompiti tagħha taħt ir-responsabbiltà tar-RGħ. Għal dan il-għan, ir-RGħ għandu jidħol fl-arranġamenti meħtieġa ma' Saferworld.
   Artikolu 3
   1.   L-ammont ta' referenza finanzjarja għall-implementazzjoni tal-proġetti u miżuri msemmija fl-Artikolu 1(2) għandu jkun ta' EUR 830 000.
   2.   L-infiq iffinanzjat mill-ammont stabbilit fil-paragrafu 1 għandu jkun amministrat f'konformità mal-proċeduri u r-regoli applikabbli għall-baġit ġenerali tal-Unjoni.
   3.   Il-Kummissjoni għandha tissorvelja l-amministrazzjoni tajba tan-nefqa msemmija fil-paragrafu 2. Għal dan il-għan, hi għandha tikkonkludi ftehim finanzjarju ma' Saferworld. Il-ftehim għandu jistipula li Saferworld għandha tiżgura l-viżibbiltà tal-kontribuzzjoni tal-UE, adatta skont id-daqs tagħha.
   4.   Il-Kummissjoni għandha tagħmel ħilitha biex tikkonkludi l-ftehim ta' finanzjament imsemmi fil-paragrafu 3 malajr kemm jista' jkun wara d-dħul fis-seħħ ta' din id-Deċiżjoni. Hi għandha tinforma lill-Kunsill dwar id-diffikultajiet f'dak il-proċess u dwar id-data tal-konklużjoni tal-ftehim ta' finanzjament.
   Artikolu 4
   Ir-RGħ għandu jirrapporta lill-Kunsill dwar l-implimentazzjoni tad-Deċiżjoni abbażi ta' rapporti regolari kull tliet xhur imħejjija minn Saferworld. Dawk ir-rapporti għandhom jiffurmaw il-bażi għall-evalwazzjoni mwettqa mill-Kunsill. Il-Kummissjoni għandha tirrapporta dwar l-aspetti finanzjarji tal-implimentazzjoni tal-proġetti u miżuri msemmija fl-Artikolu 1(2).
   Artikolu 5
   1.   Din id-Deċiżjoni għandha tidħol fis-seħħ fid-data tal-adozzjoni tagħha.
   2.   Din id-Deċiżjoni għandha tiskadi 24 xahar wara d-data tal-konklużjoni tal-ftehim ta' finanzjament imsemmi fl-Artikolu 3(3). Madankollu, hija għandha tiskadi sitt xhur wara d-dħul fis-seħħ tagħha jekk dak il-ftehim ta' finanzjament ma jkunx ġie konkluż sa dakinhar.

      Magħmul fi Brussell, is-27 ta’ Frar 2012.

            Għall-Kunsill

            Il-President

         C. ASHTON

      ANNESS

         PROĠETTI U MIŻURI MSEMMIJA FL-ARTIKOLU 1(2)

      1.   Objettivi

      L-objettivi tad-Deċiżjoni huma: il-ħidma għall-iżvilupp tal-kooperazzjoni bejn is-soċjetà ċivili, l-industrija, u r-rappreżentanti tal-gvern taċ-Ċina, l-Unjoni Ewropea, u l-kontinent Afrikan; l-iżvilupp ta' approċċi komuni għall-indirizzar tat-theddid mill-kummerċ illeċitu u l-akkumulazzjoni eċċessiva ta' SALW; u l-għoti ta' appoġġ lit-Trattat tan-Nazzjonijiet Uniti (UN) dwar il-Kummerċ tal-Armi (ATT) sa u fil-konferenza diplomatika ATT 2012 u lil hinn minnha. Tali objettivi għandhom jintlaħqu permezz tal-istabbiliment u l-iżvilupp ta' Grupp ta' Ħidma konġunt ta' Esperti Afrika-UE-Ċina dwar armi konvenzjonali (minn hawn ’il quddiem "EWG"), u ta' Ċentru konġunt ta' Riċerka Afrika-UE-Ċina dwar armi konvenzjonali (minn hawn ’il quddiem "ĊR"). L-għan tal-EWG u ċ-ĊR għandu jkun li jżidu s-sensibilizzazzjoni u l-impenn tal-komunità għat-tfassil tal-politika fiċ-Ċina, l-Afrika, u l-Unjoni rigward problemi assoċjati mal-kummerċ illegali u l-akkumulazzjoni eċċessiva ta' SALW, u dwar il-ħtieġa ta' qbil dwar Trattat dwar il-Kummerċ tal-Armi.
      L-objettiv ta' kooperazzjoni msaħħa bejn iċ-Ċina, l-Unjoni u l-Afrika għandu wkoll jitwettaq permezz ta' attivitajiet ta' avukatura u riċerka bil-għan li jiġu identifikati l-opportunitajiet ta' kooperazzjoni UE-Ċina b'appoġġ għall-Istati Afrikani fil-prevenzjoni tal-kummerċ illegali u l-akkumulazzjoni eċċessiva ta' SALW.
      2.   Deskrizzjoni tal-proġetti u l-miżuri

      2.1   L-istabbiliment u l-iżvilupp ta' Grupp ta' Ħidma konġunt ta' Esperti Afrika-UE-Ċina dwar armi konvenzjonali, u Ċentru konġunt ta' Riċerka Afrika-UE-Ċina dwar armi konvenzjonali.

      2.1.1.   Objettivi tal-proġett

                  —

                  jiġu stabbiliti fora u netwerks għall-esperti tal-komunità għat-tfassil tal-politika fl-Unjoni, iċ-Ċina u l-Afrika biex jiddiskutu l-aspetti differenti tal-kummerċ illeċitu ta' armi konvenzjonali;

                  —

                  jiżdiedu, fost il-komunità għat-tfassil tal-politika fiċ-Ċina, l-Afrika, u l-Unjoni, is-sensibilizzazzjoni u l-impenn dwar problemi relatati mal-kummerċ illegali u l-akkumulazzjoni eċċessiva ta' SALW, u dwar ir-regolamentazzjoni fqira fil-livell internazzjonali tal-kummerċ legali f'armi konvenzjonali. Aktar sensibilizzazzjoni u impenn fir-rigward ta' dawn il-kwistjonijiet għandhom iwasslu għal appoġġ komuni għal Trattat f'saħħtu u robust dwar il-Kummerċ tal-Armi.

                  —

                  jissaħħaħ id-djalogu, fil-livell uffiċjali u dak tal-komunità għat-tfassil tal-politika, UE-Ċina-Afrika, sabiex jiżdied l-intendiment reċiproku u jiġu identifikati approċċi komuni rigward il-proċess ATT tan-NU sa u fil-konferenza diplomatika ATT 2012 u lil hinn minnha, inkluż permezz ta' appoġġ għal riċerka konġunta u analiżi mir-riċerkaturi tal-Unjoni, iċ-Ċina u l-Afrika dwar il-pożizzjonijiet nazzjonali u reġjonali rispettivi;

                  —

                  jiġu żviluppati rakkomandazzjonijiet mill-komunità tar-riċerka dwar ATT u SALW, u biex dawn jiġu effettivament trasmessi lill-uffiċjali tal-gvern, lill-politikanti u lill-komunitajiet għat-tfassil tal-politika Ċiniżi, Afrikani u tal-Unjoni u l-Istati Membri.

            2.1.2.   Deskrizzjoni tal-proġett

      (a)   L-istabbiliment u l-iżvilupp ta' Grupp ta' Ħidma konġunt ta' Esperti Afrika-UE-Ċina dwar armi konvenzjonali
      Il-EWG ser ikun il-pedament "istituzzjonali" ewlieni tal-proċess ta' djalogu promoss mid-Deċiżjoni tal-Kunsill u ser jiġi ffurmat permezz ta' koordinazzjoni bir-reqqa bejn Saferworld u l-organizzazzjonijiet sħab tas-soċjetà ċivili fl-Afrika u ċ-Ċina. Dan ser ikun magħmul minn disa' membri miċ-Ċina, l-Unjoni u l-Afrika magħżula minn dipartimenti universitarji, think tanks u ċentri ta' riċerka li jiġu identifikati abbażi tal-kompetenza esperta, ir-reputazzjoni u l-interess tagħhom. L-EWG ser iservi ta' mezz għall-kondiviżjoni ta' informazzjoni, ideat, kompetenza esperta u riċerka fost il-membri tiegħu dwar kwistjonijiet ta' kontroll ta' armi konvenzjonali, filwaqt li tiġi identifikata n-natura tat-theddid, ivvalutata l-effettività tal-interventi attwali u jsiru rakkomandazzjonijiet għal azzjonijiet kooperattivi għal dawk li jfasslu l-politika.
      Hu mistenni li jservi ta' pjattaforma għall-atturi interessati tas-soċjetà ċivili, barra mill-proċess ta' djalogu dirett, u jipprovdi kondiviżjoni aċċessibbli ta' kompetenza esperta għal dawk li jfasslu l-politika u l-uffiċjali responsabbli għall-armi konvenzjonali u l-kontrolli ta' esportazzjoni tagħhom, fiċ-Ċina, l-Unjoni u l-Afrika. Uffiċjali Afrikani, Ċiniżi u tal-Unjoni ser jiġu mistiedna wkoll josservaw il-ħidma tal-EWG.
      (b)   L-istabbiliment u l-iżvilupp ta' Ċentru konġunt ta' Riċerka Afrika-UE-Ċina dwar armi konvenzjonali
      L-għan taċ-ĊR ser ikun li jappoġġa r-riċerka u l-analiżi konġunta mir-riċerkaturi tal-Unjoni, iċ-Ċina u l-Afrika. Dan ser ikun stabbilit fiċ-Ċina. Iċ-ĊR ser jipprovdi firxa wiesgħa ta' materjal u riżorsi bl-Ingliż u ċ-Ċiniż relatati ma' SALW u l-proċess ATT. L-istess materjal u riżorsi ser ikunu disponibbli elettronikament permezz ta' website li ser tkun ukoll l-interface pubbliku tal-EWG.
      L-attivitajiet appoġġati fl-implimentazzjoni tal-kompiti mesmmija fil-punti (a) u (b) ser jinkludu:

                  —

                  l-organizzazzjoni ta' laqgħat preparatorji u ta' segwitu fiċ-Ċina u l-Ewropa, bejn Saferworld, u l-organizzazzjonijiet sħab rilevanti Ċiniżi u Afrikani, biex jiddefinixxu l-istruttura u t-tul ta' żmien tal-proġett; jiġu identifikati pjanijiet ta' ħidma dettaljati għall-istabbiliment u l-iżvilupp taċ-ĊR u l-EWG; tiġi stabbilita skwadra għall-koordinazzjoni tal-proġett; jiġu definiti r-responsabbiltajiet fl-iskwadra; u jiġi sorveljat u evalwat il-progress fl-implimentazzjoni tal-attivitajiet;

                  —

                  il-forniment u t-traduzzjoni tal-materjal ċentrali rilevanti relatat ma' SALW u ATT, li jrid jintuża mill-komunitajiet għat-tfassil tal-politika fiċ-Ċina, l-Afrika, u l-Unjoni, u jkun disponibbli, inkluż elettronikament, permezz ta' sit elettroniku taċ-ĊR. Is-sit elettroniku ser iservi wkoll ta' interface pubbliku għall-EWG;

                  —

                  l-organizzazzjoni ta' diversi laqgħat bejn Saferworld, l-organizzazzjonijiet sħab u l-awtoritajiet rilevanti Ċiniżi sabiex jiġu introdotti l-attivitajiet taċ-Ċentru ta' Riċerka u tal-EWG, u biex jiġu ppreżentati u diskussi r-riżultati ta' nofs it-terminu u dawk finali, bil-ħsieb li jiġi żgurat l-appoġġ għall-attivitajiet mill-awtoritajiet rilevanti;

                  —

                  l-organizzazzjoni ta' mhux aktar minn żewġ laqgħat ta' jumejn kull sena tal-EWG, fiċ-Ċina, l-Ewropa u l-Afrika, biex jiġu definiti l-pjanijiet għar-riċerka u tingħata gwida għall-implimentazzjoni tal-attivitajiet ta' riċerka u l-avukatura, l-iżvilupp u l-komunikazzjoni tar-rakkomandazzjonijiet dwar linji ta' politika. Kull laqgħa ser tipproduċi rapport fil-qosor dwar l-istadju ta' implimentazzjoni tal-proġett;

                  —

                  l-organizzazzjoni ta' żewġ workshops tal-ATT għal massimu ta' 40 parteċipant, inklużi r-rappreżentanti tal-komunitajiet għat-tfassil tal-politika tal-Unjoni, Ċiniżi u Afrikani u l-awtoritajiet responsabbli għall-kontrolli tal-armi konvenzjonali u l-esportazzjoni tagħhom, l-esperti tas-soċjetà ċivili, l-industrija militari u tad-difiża, biex jeżaminaw il-progress fin-negozjati lejn ATT, jidentifikaw l-oqsma ta' interess komuni fost il-pajjiżi differenti.

                  —

                  il-pubblikazzjoni ta' informazzjoni minn Saferworld u l-EWG li teżamina l-pożizzjonijiet tal-Unjoni u dawk Ċiniżi dwar l-ATT. L-għan ta' dan l-għoti ta' informazzjoni hu li jinforma d-diskussjonijiet mal-uffiċjali tal-Unjoni, Ċiniżi u Afrikani qabel il-konferenza ATT tal-2012. Din ser tesplora d-differenzi fil-pożizzjoni dwar l-ATT bejn l-Unjoni, iċ-Ċina u l-Istati Afrikani.

                  —

                  il-produzzjoni ta' rapport komprensiv dwar il-lezzjonijiet prinċipali meħuda li jagħti fid-dettall is-suċċessi u l-isfidi tal-proġett, filwaqt li jirrakkomanda mudelli u alternattivi għal djalogu futur UE-Ċina-Afrika dwar SALW u l-proċess ATT.

                  —

                  l-organizzazzjoni ta' żewġ avvenimenti għat-tnedija uffiċjali u l-għeluq tal-proġett.

            2.1.3.   Riżultati tal-proġett

                  —

                  sensibilizzazzjoni, għarfien u intendiment akbar mill-500 attur tal-komunità għat-tfassil tal-politika taċ-Ċina, l-Afrika, u l-Unjoni, inklużi l-uffiċjali inkarigati minn kwistjonijiet dwar armi konvenzjonali u kontrolli ta' esportazzjoni tagħhom, akkademiċi, membri parlamentari, organizzazzjonijiet mhux governattivi (NGOs) u ġurnalisti, tal-proċess ATT tan-NU u tal-pożizzjonijiet nazzjonali rispettivi, sa u lil hinn mill-konferenza diplomatika ATT tal-2012.

                  —

                  djalogu, interazzjoni u kooperazzjoni aħjar dwar SALW u l-proċess ATT tan-NU fost is-60 uffiċjal tal-Unjoni, Ċiniżi u dawk Afrikani, u s-soċjetajiet ċivili, inkluż permezz tal-identifikazzjoni ta' rakkomandazzjonijiet u opportunitajiet għal azzjonijiet kollettivi;

                  —

                  konnessjonijiet sostenibbli fost il-50 individwu li jirrappreżentaw l-istituzzjonijiet tal-komunità għat-tfassil tal-politika tal-Unjoni, l-Afrika u ċ-Ċina li jipprovdu mezz għal informazzjoni u kondiviżjoni ta' esperjenzi kontinwati, kif ukoll kooperazzjoni prattika dwar SALW u kwistjonijiet oħrajn relatati mal-kontroll ta' armi konvenzjonali wara li dan il-proġett ikun intemm.

            2.2   Promozzjoni tal-kooperazzjoni UE-Ċina b'appoġġ għall-Istati Afrikani fil-prevenzjoni tal-kummerċ illegali u l-akkumulazzjoni eċċessiva ta' SALW

      2.2.1.   Objettivi tal-proġett

                  —

                  appoġġ għall-analiżi u r-riċerka konġunta mir-riċerkaturi tal-Unjoni, iċ-Ċina u l-Afrika dwar il-problemi assoċjati mal-proliferazzjoni ta' SALW fl-Afrika u l-opportunitajiet għal attivitajiet kooperattivi UE-Ċina f'dan il-qasam;

                  —

                  għajnuna għall-Istati Afrikani biex jidentifikaw il-ħtiġijiet ta' assistenza u jifformulaw talbiet għal assistenza fl-oqsma relatati mal-prevenzjoni tal-kummerċ illeċitu u l-akkumulazzjoni eċċessiva ta' SALW;

                  —

                  formulazzjoni ta' rakkomandazzjonijiet, għal dawk li jfasslu l-politika Ċiniżi u tal-Unjoni, dwar opportunitajiet għal assistenza konġunta UE-Ċina lil pajjiżi terzi fl-Afrika.

            2.2.2.   Deskrizzjoni tal-proġett

      Permezz tal-proġett ser ikunu jistgħu jiġu identifikati opportunitajiet għall-kooperazzjoni UE-Ċina fl-għoti ta' għajnuna lil pajjiżi terzi Afrikani fl-indirizzar tat-theddid mill-kummerċ illeċitu u l-akkumulazzjoni eċċessiva ta' SALW. Dan ser jikkonsisti f'sensiela ta' attivitajiet li jinkludu:

                  —

                  l-organizzazzjoni ta' mhux aktar minn tliet żjarat ta' studju fl-Afrika mill-membri tal-EWG biex japprofondixxu l-fehim tagħhom dwar l-impatt tal-kummerċ illeċitu u l-akkumulazzjoni eċċessiva ta' SALW fil-kontinent, jiltaqgħu mal-atturi lokali, u jiddiskutu l-bżonnijiet għal assistenza teknika;

                  —

                  l-organizzazzjoni fl-Afrika ta' seminar dwar il-politika internazzjonali rigward il-prevenzjoni tal-proliferazzjoni ta' SALW fil-kontinent. Għal-laqgħa ser jattendu sa 30 parteċipant, inklużi l-membri tal-EWG, u rappreżentanti oħrajn tas-soċjetà ċivili u uffiċjali Afrikani, Ċiniżi u tal-UE inkarigati mill-kwistjonijiet dwar armi konvenzjonali, u l-kontroll tagħhom. Barra minn hekk din ser tidentifika oqsma fejn it-talbiet mill-Afrika għal assistenza fil-prevenzjoni tal-kummerċ illeċitu u l-akkumulazzjoni eċċessiva ta' SALW jistgħu jintrabtu mal-assistenza miċ-Ċina u l-Unjoni;

                  —

                  il-valutazzjoni teknika tal-ħtiġijiet dwar il-kontroll ta' SALW f'pajjiż Afrikan wieħed, inklużi stimi tal-ispejjeż, żoni ta' intervent u rakkomandazzjonijiet dwar l-aġenziji tal-implimentazzjoni. L-istudju ser jiġi żviluppat f'relazzjoni mill-qrib mal-uffiċjali tal-gvern involuti fl-amministrazzjoni tas-sistema ta' kontroll ta' SALW, kif ukoll mar-rappreżentanti tas-settur tad-difiża, fil-pajjiż Afrikan rilevanti;

                  —

                  il-pubblikazzjoni mill-EWG ta' rapport fid-dettall li jiffoka fuq iċ-ċirkolazzjoni ta' SALW fl-Afrika, filwaqt li jivvaluta l-effettività tal-interventi attwali u jagħmel rakkomandazzjonijiet ċari lil dawk li jfasslu l-politika dwar azzjonijiet UE-Ċina-Afrika bbażati fuq il-valutazzjoni teknika, iż-żjarat ta' studju u s-seminar fl-Afrika. Ir-rapport ser jiġi tradott u ser jitqassam lil madwar 500 attur tas-soċjetà ċivili, lil dawk li jfasslu l-politika u lil politikanti fiċ-Ċina, l-UE u l-Afrika sabiex tiżdied is-sensibilizzazzjoni ġenerali tal-opportunità għall-kooperazzjoni UE-Ċina-Afrika dwar il-kontroll ta' SALW fl-Afrika. Dan ser jiġi ppreżentat ukoll waqt laqgħat ma' uffiċjali kif previst taħt il-proġett imsemmi fil-punt 2.1.;

                  —

                  l-appoġġ lil pajjiż Afrikan biex jiddefinixxi u jikkomunika l-bżonnijiet tiegħu u t-talbiet uffiċjali għal assistenza dwar il-kontroll ta' SALW;

                  —

                  l-organizzazzjoni ta' laqgħat ma' uffiċjali rilevanti tal-Unjoni u taċ-Ċina biex jippromwovu l-iżvilupp ta' kunċett ta' proġett konġunt;

                  —

                  l-organizzazzjoni fiċ-Ċina ta' seminar dwar linji ta' politika UE-Ċina-Afrika biex jiġu ppreżentati r-riżultati u r-rakkomandazzjonijiet tal-EWG. Għal-laqgħa ser jattendu sa 50 parteċipant, inklużi rappreżentanti tas-soċjetà ċivili u uffiċjali Afrikani, Ċiniżi u tal-Unjoni responsabbli mill-kwistjonijiet dwar armi konvenzjonali, u l-kontroll tal-esportazzjoni tagħhom. Din ser tipprovdi l-opportunità għal rieżami tal-ħidma mill-EWG dwar SALW u għal dibattitu tar-rakkomandazzjonijiet tiegħu, u tipprovdi qafas għal azzjonijiet kollaborattivi prattiċi, bħall-għajnuna mill-Unjoni u ċ-Ċina fl-oqsma tal-ġestjoni tal-ħażniet, id-distruzzjoni tal-ħażniet żejda u ż-żamma ta' rekords.

            2.2.3.   Riżultati tal-proġett

                  —

                  sensibilizzazzjoni akbar minn madwar 500 attur tal-komunità għat-tfassil tal-politika, Ċiniżi u tal-Unjoni, inklużi akkademiċi, membri parlamentari, NGOs u ġurnalisti, tal-problemi assoċjati mal-proliferazzjoni ta' SALW fl-Afrika u l-opportunitajiet għal attivitajiet kooperattivi UE-Ċina f'dan il-qasam;

                  —

                  kapaċità akbar ta' Stat Afrikan li jidentifika l-ħtieġa ta' assistenza u jifformula talbiet għal assistenza fil-prevenzjoni tal-kummerċ illeċitu u l-akkumulazzjoni eċċessiva ta' SALW;

                  —

                  identifikazzjoni ta' opportunitajiet għal assistenza konġunta UE-Ċina lil pajjiżi terzi fl-Afrika fil-qasam tal-kontroll ta' SALW.

            3.   Postijiet għal seminars/workshops u avvenimenti ta' għeluq u ta' ftuħ

      Dment li ma jkunx speċifikat mod ieħor fit-test ta' dan l-Anness, Saferworld ser tipproponi postijiet potenzjali għal seminars/workshops, u avvenimenti ta' għeluq u ta' ftuħ taħt il-proġetti msemmija fil-punti 2.1 u 2.2, li mbagħad jiġu approvati mir-RGħ, f'konsultazzjoni mal-korpi kompetenti tal-Kunsill.
      4.   Benefiċjarji

      Huwa stmat li l-benefiċjarji diretti tal-proġetti ser ikunu 500 attur tal-komunità għat-tfassil tal-politika, fiċ-Ċina, l-Afrika, u l-Unjoni, inklużi NGOs, think tanks, rappreżentanti tal-industrija, uffiċjali tal-gvern inkarigati mill-kontroll tal-esportazzjoni ta' armi konvenzjonali, u l-membri parlamentari.
      Il-benefiċjarji indiretti ser ikunu l-popolazzjoni, il-gruppi u l-individwi fl-Afrika li huma milquta ħażin mill-kummerċ illegali ta' SALW.
      5.   Valutazzjoni tal-impatt

      L-impatt ta' din id-Deċiżjoni għandu jiġi vvalutat b'mod tekniku wara li jintemmu l-aħħar attivitajiet previsti fiha. Il-valutazzjoni tal-impatt ser jitwettaq mir-RGħ, f'kooperazzjoni mal-Gruppi ta' Ħidma rilevanti tal-Kunsill, id-Delegazzjoni tal-Unjoni Ewropea għaċ-Ċina, u partijiet interessati rilevanti oħrajn.
      6.   Tul ta' żmien

      It-tul ta' żmien totali tal-proġetti hu stmat li jkun ta' 24 xahar.
      7.   Entità ta' implementazzjoni teknika

      L-implimentazzjoni teknika tad-Deċiżjoni ser tiġi fdata lil Saferworld li ser twettaq ħidmitha taħt ir-responsabbiltà tar-RGħ.
      8.   Rappurtar

      Saferworld ser tħejji rapporti regolari ta' kull tliet xhur, inkluż wara li tkun tlestiet kull waħda mill-attivitajiet deskritti. Ir-rapporti għandhom ikunu ppreżentati lir-RGħ mhux aktar tard minn sitt ġimgħat wara li jitlestew l-attivitajiet rilevanti.
      9.   Spiża totali stmata tal-proġetti u l-miżuri u l-kontribuzzjoni finanzjarja tal-UE

      L-ispiża totali tal-proġetti u l-miżuri hija ta' EUR 830 000.


title: Deċiżjoni Nru 1349/2008/KE tal-Parlament Ewropew u tal-Kunsill tas- 16 ta’ Diċembru 2008 li temenda d-Deċiżjoni Nru 1719/2006/KE li tistabbilixxi l-programm Żgħażagħ fl-Azzjoni għall-perjodu 2007-2013 (Test b’relevanza għaż-ŻEE)

text:
               24.12.2008

               MT

               Il-Ġurnal Uffiċjali ta’ l-Unjoni Ewropea

               L 348/113

         DEĊIŻJONI Nru 1349/2008/KE TAL-PARLAMENT EWROPEW U TAL-KUNSILL
   tas-16 ta’ Diċembru 2008
   li temenda d-Deċiżjoni Nru 1719/2006/KE li tistabbilixxi l-programm “Żgħażagħ fl-Azzjoni” għall-perjodu 2007-2013
   (Test b’relevanza għaż-ŻEE)
   IL-PARLAMENT EWROPEW U L-KUNSILL TA’ L-UNJONI EWROPEA,
   Wara li kkunsidraw it-Trattat li jistabbilixxi l-Komunità Ewropea, u notevolment l-Artikolu 149(4) tiegħu,
   Wara li kkunsidraw il-proposta tal-Kummissjoni,
   Wara li kkunsidraw l-opinjoni tal-Kumitat Ekonomiku u Soċjali (1),
   Wara li kkunsidraw l-opinjoni tal-Kumitat tar-Reġjuni,
   Waqt li jaġixxu skond il-proċedura stabbilita fl-Artikolu 251 tat-Trattat (2),
   Billi:

               (1)

               Id-Deċiżjoni Nru 1719/2006/KE tal-Parlament Ewropew u tal-Kunsill tal-15 ta' Novembru 2006 (3) stabbilixxiet il-programm “Żgħażagħ fl-Azzjoni” għall-perjodu 2007-2013.

               (2)

               L-Artikolu 10(2), tad-Deċiżjoni Nru 1719/2006/KE, jistipula li miżuri neċessarji għall-implimentazzjoni tal-programm minbarra dawk elenkati fil-paragrafu 1 għandhom jiġu adottati skond il-proċedura msemmija fl-Artikolu 9(3) ta’ din id-Deċiżjoni, jiġifieri skond il-proċedura konsultattiva stabbilita mid-Deċiżjoni tal-Kunsill 1999/468/KE tat-28 ta' Ġunju 1999 li tipprovdi l-proċeduri għall-eżerċizzju tas-setgħat ta’ l-implimentazzjoni konferiti fuq il-Kummissjoni (4).

               (3)

               Dan il-kliem tad-Deċiżjoni Nru 1719/2006/KE jirriżulta b’mod partikolari li deċiżjonijiet ta’ allokazzjoni ta’ għotjiet li mhumiex imsemmija fl-Artikolu 10(1) ta’ dik id-Deċiżjoni jkunu soġġetti għall-proċedura konsultattiva u għad-dritt ta’ skrutinju mill-Parlament Ewropew.

               (4)

               Madanakollu, dawn il-deċiżjonijiet ta’ għażla jikkonċernaw prinċipalment għotjiet żgħar u ma jinvolvux teħid ta’ deċiżjonijiet politikament sensittivi.

               (5)

               Dawn il-modalitajiet ta’ proċedura jżidu minn xahrejn sa tliet xhur fil-proċess ta’ allokazzjoni tal-għotjiet lill-kandidati. Dawn iwasslu għal ħafna dewmien rigward il-benefiċjarji ta’ l-allokazzjonijiet, jitfgħu piż sproporzjonat fuq l-amministrazzjoni tal-programm u ma jiġġenerawx valur miżjud meta titqies in-natura tal-għotjiet mogħtija.

               (6)

               Sabiex tkun possibbli implimentazzjoni aktar mgħaġġla u aktar effikaċi tad-deċiżjonijiet ta’ għażla, huwa meħtieġ li l-proċedura konsultattiva tiġi sostitwita minn obbligu fuq il-Kummissjoni li mingħajr dewmien tinforma lill-Parlament Ewropew u lill-Istati Membri dwar kwalunkwe miżuri meħuda għall-implimentazzjoni tad-Deċiżjoni Nru 1719/2006/KE mingħajr l-għajnuna ta' kumitat,

         IDDEĊIDEW KIF ĠEJ:
   Artikolu 1
   Id-Deċiżjoni Nru 1719/2006/KE għandha tiġi emendata kif ġej:

               (1)

               L-Artikolu 9(3) għandu jiġi mħassar.

               (2)

               L-Artikolu 10(2) għandu jiġi sostitwit b' dan li ġej:
               “2.   Il-Kummissjoni għandha tinforma lill-Kumitat imsemmi fl-Artikolu 9 u lill-Parlament Ewropew dwar id-deċiżjonijiet l-oħra kollha ta' selezzjoni li tkun ħadet dwar l-implimentazzjoni ta' din id-Deċiżjoni, fi żmien jumejn ta' xogħol mill-adozzjoni tad-deċiżjonijiet involuti. Din l-informazzjoni għandha tinkludi deskrizzjonijiet u analiżi ta' l-applikazzjonijiet irċevuti, deskrizzjoni tal-proċedura ta' selezzjoni u ta' evalwazzjoni, u l-listi kemm tal-proġetti proposti għal finanzjament kif ukoll ta' dawk li ġew rifjutati.”.

         Artikolu 2
   Il-Kummissjoni għandha tirrapporta lill-Parlament Ewropew u lill-Kunsill dwar l-impatt ta' din id-Deċiżjoni sal-25 ta' Ġunju 2010.
   Artikolu 3
   Din id-Deċiżjoni għandha tidħol fis-seħħ l-għada tal-pubblikazzjoni tagħha f'Il-Ġurnal Uffiċjali ta’ l-Unjoni Ewropea.

      Magħmula fi Strażburgu, 16 ta’ Diċembru 2008.

            Għall-Parlament Ewropew

            Il-President

         H.-G. PÖTTERING

            Għall-Kunsill

            Il-President

         B. LE MAIRE

      (1)  ĠU C 224 , 30,8,2008, p. 113.

      (2)  L-Opinjoni tal-Parlament Ewropew tat-2 ta' Settembru 2008 (għadha mhix ippubblikata fil-Ġurnal Uffiċjali) u d-Deċiżjoni tal-Kunsill tal-20 ta’ Novembru 2008.

      (3)  ĠU L 327, 24.11.2006, p. 30.

      (4)  ĠU L 184, 17.7.1999, p. 23.


title: Deċiżjoni tal-Kunsill 2012/700/PESK tat- 13 ta’ Novembru 2012 fil-qafas tal-Istrateġija Ewropea ta’ Sigurtà b’appoġġ għall-implimentazzjoni tal-Pjan ta’ Azzjoni ta’ Kartaġena 2010-2014, adottat mill-Istati Parti għall-Konvenzjoni tal-1997 dwar il-Projbizzjoni tal-Użu, il-Kumulazzjoni, il-Produzzjoni u t-Trasferiment ta’ Mini Kontra l-Persunal u dwar id-Distruzzjoni Tagħhom

text:
               14.11.2012

               MT

               Il-Ġurnal Uffiċjali tal-Unjoni Ewropea

               L 314/40

         DEĊIŻJONI TAL-KUNSILL 2012/700/PESK
   tat-13 ta’ Novembru 2012
   fil-qafas tal-Istrateġija Ewropea ta’ Sigurtà b’appoġġ għall-implimentazzjoni tal-Pjan ta’ Azzjoni ta’ Kartaġena 2010-2014, adottat mill-Istati Parti għall-Konvenzjoni tal-1997 dwar il-Projbizzjoni tal-Użu, il-Kumulazzjoni, il-Produzzjoni u t-Trasferiment ta’ Mini Kontra l-Persunal u dwar id-Distruzzjoni Tagħhom
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikoli 26(2) u 31(1) tiegħu,
   Billi:

               (1)

               L-Unjoni għandha timmira għal grad għoli ta’ kooperazzjoni fl-oqsma kollha tar-relazzjonijiet internazzjonali, sabiex, fost l-oħrajn, iżżomm il-paċi, tipprevjeni l-konflitti u ssaħħaħ is-sigurtà internazzjonali, f’konformità mal-għanijiet u l-prinċipji tal-Karta tan-Nazzjonijiet Uniti.

               (2)

               Fit-12 ta’ Diċembru 2003, l-Kunsill Ewropew adotta l-Istrateġija Ewropea ta’ Sigurtà li tidentifika sfidi u theddid globali, u tappella għal ordni internazzjonali bbażata fuq id-dritt u fuq multilateraliżmu effettiv u istituzzjonijiet internazzjonali li jiffunzjonaw tajjeb.

               (3)

               L-Istrateġija Ewropea ta’ Sigurtà tirrikonoxxi l-Karta tan-Nazzjonijiet Uniti bħala l-qafas fundamentali għar-relazzjonijiet internazzjonali u tiddefendi t-tisħiħ tan-Nazzjonijiet Uniti (“in-NU”) u l-għoti ta’ strumenti biex dawn ikunu jistgħu jwettqu r-responsabbiltajiet tagħhom u jaġixxu b’mod effettiv.

               (4)

               Ir-Riżoluzzjoni 51/45 tal-Assemblea Ġenerali tan-Nazzjonijiet Uniti tal-10 ta’ Diċembru 1996 ħeġġet lill-Istati kollha biex isegwu vigorożament ftehim internazzjonali effettiv, li jorbot legalment biex jiġu pprojbiti l-użu, il-kumulazzjoni, il-produzzjoni u t-trasferiment ta’ mini kontra l-persunal.

               (5)

               Il-Konvenzjoni dwar il-Projbizzjoni tal-Użu, il-Kumulazzjoni, il-Produzzjoni u t-Trasferiment ta’ Mini Kontra l-Persunal u dwar id-Distruzzjoni Tagħhom (“il-Konvenzjoni”) infetħet għall-iffirmar fit-3 ta’ Diċembru 1997 u daħlet fis-seħħ fl-1 ta’ Marzu 1999. Hija tikkostitwixxi l-uniku strument internazzjonali komprensiv li jittratta l-aspetti kollha ta’ mini kontra l-persunal, inkluż l-użu, il-kumulazzjoni, il-produzzjoni, il-kummerċ, it-tneħħija u l-għajnuna għall-vittmi tagħhom.

               (6)

               Fit-23 ta’ Ġunju 2008 l-Kunsill adotta l-Azzjoni Konġunta 2008/487/PESK (1) b’appoġġ għall-universalizzazzjoni u l-implimentazzjoni tal-Konvenzjoni. Mill-1 ta’ Ottubru 2012, 160 Stat esprimew il-kunsens tagħhom li jintrabtu bil-Konvenzjoni.

               (7)

               Fit-3 ta’ Diċembru 2009, l-Istati Parti għall-Konvenzjoni adottaw il-Pjan ta’ Azzjoni ta’ Kartaġena 2010-2014 (“il-Pjan ta’ Azzjoni ta’ Kartaġena”) rigward l-universalizzazzjoni u l-implimentazzjoni tal-Konvenzjoni fl-aspetti kollha tagħha. B’hekk huma rrikonoxxew u ħeġġu aktar il-parteċipazzjoni sħiħa u l-kontribut għall-implimentazzjoni tal-Konvenzjoni mill-Kampanja Internazzjonali għall-Projbizzjoni ta’ Mini tal-Art (“l-ICBL”), il-Kumitat Internazzjonali tas-Salib l-Aħmar (“l-ICRC”), is-Soċjetajiet nazzjonali tas-Salib l-Aħmar u tan-Nofs Qamar l-Aħmar, il-Federazzjoni Internazzjonali tas-Soċjetajiet tas-Salib l-Aħmar u tan-Nofs Qamar l-Aħmar (“l-IFRC”), in-NU, iċ-Ċentru Internazzjonali ta’ Ġinevra għat-Tneħħija ta’ Mini għal skopijiet Umanitarji (“il-GICHD”), organizzazzjonijiet internazzjonali u reġjonali, superstiti ta’ mini u l-organizzazzjonijiet tagħhom, u organizzazzjonijiet oħra tas-soċjetà ċivili, kif previst fl-azzjoni Nru. 62 tal-Pjan ta’ Azzjoni ta’ Kartaġena.

               (8)

               Fit-3 ta’ Diċembru 2010, l-Istati Parti għall-Konvenzjoni adottaw id-“Direttiva tal-Istati Parti għall-Unità ta’ Appoġġ għall-Implimentazzjoni” (“l-ISU”) li fiha l-Istati Parti qablu li l-ISU għandha tipprovdi parir u appoġġ tekniku lill-Istati Parti dwar l-implimentazzjoni u l-universalizzazzjoni tal-Konvenzjoni, tiffaċilita l-komunikazzjoni fost l-Istati Parti, u tippromwovi l-komunikazzjoni u l-informazzjoni rigward il-Konvenzjoni kemm għal Stati li mhumiex parti għall-Konvenzjoni kif ukoll għall-pubbliku. L-ISU ngħatat il-mandat li tikkollega u tikkoordina kif adatt mal-organizzazzjonijiet internazzjonali rilevanti li jipparteċipaw fil-ħidma tal-Konvenzjoni, inklużi l-ICBL, l-ICRC, l-IFRC, in-NU u l-GICHD.

               (9)

               Fit-2 ta’ Diċembru 2011 l-Assemblea Ġenerali tan-Nazzjonijiet Uniti adottat ir-Riżoluzzjoni 66/29 dwar l-implimentazzjoni tal-Konvenzjoni dwar il-Projbizzjoni tal-Użu, il-Kumulazzjoni, il-Produzzjoni u t-Trasferiment ta’ Mini kontra l-Persunal u dwar id-Distruzzjoni Tagħhom. L-Assemblea Ġenerali fakkret li fit-Tieni Konferenza ta’ Reviżjoni tal-Konvenzjoni l-komunità internazzjonali kienet eżaminat mill-ġdid l-implimentazzjoni tal-Konvenzjoni, u li l-Istati Parti għall-Konvenzjoni kienu adottaw il-Pjan ta’ Azzjoni ta’ Kartaġena, filwaqt li enfasizzat l-importanza tal-implimentazzjoni sħiħa u effettiva tal-Konvenzjoni u l-konformità magħha, inkluż permezz tal-implimentazzjoni ta’ dan il-Pjan ta’ Azzjoni ta’ Kartaġena. L-Istati Parti għall-Konvenzjoni stiednu lill-Istati kollha li kienu għadhom ma rratifikawx jew ma aderixxewx għall-Konvenzjoni biex jagħmlu dan, u ħeġġet lill-Istati kollha biex jibqgħu qrib il-kwistjoni fl-ogħla livell politiku u biex jippromwovu l-aderenza għall-Konvenzjoni permezz ta’ kuntatti bilaterali, subreġjonali, reġjonali u multilaterali, attivitajiet ta’ komunikazzjoni, seminars u mezzi oħra.

               (10)

               Fl-2012 u l-2013 ser isiru Laqgħat tal-Istati Parti għall-Konvenzjoni. Il-komunità internazzjonali mbagħad ser tiltaqa’ fl-2014 għat-Tielet Konferenza ta’ Reviżjoni tal-Konvenzjoni biex tivvaluta l-progress fl-implimentazzjoni tal-Pjan ta’ Azzjoni ta’ Kartaġena 2010-2014. Sa dak inhar ser ikun mistenni li l-implimentazzjoni tal-Pjan ta’ Azzjoni tkun tat kontribut sostanzjali għal progress biex jintemmu s-sofferenza u l-korrimenti kkaġunati minn mini kontra l-persunali,

         ADOTTA DIN ID-DEĊIŻJONI:
   Artikolu 1
   1.   Bil-ħsieb li tappoġġa l-implimentazzjoni tal-Pjan ta’ Azzjoni ta’ Kartaġena 2010-2014 (“Pjan ta’ Azzjoni ta’ Kartaġena”) adottat mill-Istati Parti għall-Konvenzjoni tal-1997 dwar il-Projbizzjoni tal-Użu, il-Kumulazzjoni, il-Produzzjoni u t-Trasferiment ta’ Mini Kontra l-Persunal u dwar id-Distruzzjoni Tagħhom (“il-Konvenzjoni”), fil-qafas tal-Istrateġija Ewropea ta’ Sigurtà u f’konformità mad-deċiżjonijiet rilevanti tal-komunità internazzjonali, l-Unjoni għandha ssegwi l-objettivi li ġejjin:

               (a)

               jiġu appoġġati l-isforzi tal-Istati Parti għall-Konvenzjoni biex jimplimentaw l-aspetti tal-Pjan ta’ Azzjoni ta’ Kartaġena li jirrigwardaw għajnuna għall-vittmi;

               (b)

               jiġu appoġġati l-isforzi tal-Istati Parti għall-Konvenzjoni biex jimplimentaw l-aspetti tal-Pjan ta’ Azzjoni ta’ Kartaġena li jirrigwardaw it-tneħħija ta’ mini;

               (c)

               il-promozzjoni tal-universalizzazzjoni tal-Konvenzjoni;

               (d)

               jintwera l-impenn attwali tal-Unjoni u l-Istati Membri tagħha għall-Konvenzjoni u d-determinazzjoni tagħhom li jikkooperaw ma’, u jestendu l-assistenza tagħhom għal, dawk l-Istati li jeħtieġu appoġġ biex jissodisfaw l-impenji tagħhom taħt il-Konvenzjoni, u jsaħħu r-rwol ewlieni tal-Unjoni bil-mira li tintlaħaq il-viżjoni tal-Konvenzjoni li jintemmu definittivament is-sofferenza u l-korrimenti kkawżati minn mini kontra l-persunal.

         2.   L-objettivi kollha mesmmija fil-paragrafu 1 għandhom jiġu segwiti b’tali mod li huma jirrinforzaw il-kultura storika tal-Konvenzjoni ta’ sħubija u kollaborazzjoni bejn Stati, organizzazzjonijiet mhux governattivi u oħrajn u sħab lokali, b’mod partikolari permezz ta’ ħidma mill-qrib ma’ atturi rilevanti biex jissaħħu manifestazzjonijiet speċifiċi ta’ tali kollaborazzjoni.
   3.   Sabiex jinkisbu l-objettivi msemmijin fil-paragrafu 1, l-Unjoni għandha twettaq il-proġetti li ġejjin:

               (a)

               Għajnuna għall-vittmi: jiġi pprovdut appoġġ tekniku lil sa tmien każijiet, jitwettqu sa ħames evalwazzjonijiet ta’ nofs it-term u jiġu eżegwiti sa ħames azzjonijiet ta’ segwitu;

               (b)

               Tneħħija ta’ mini: jitwettqu sa ħames evalwazzjonijiet ta’ nofs it-term u jiġu eżegwiti sa ħames azzjonijiet ta’ segwitu;

               (c)

               Universalizzazzjoni tal-Konvenzjoni: tiġi appoġġata task force ta’ livell għoli, isir studju dwar sigurtà fil-fruntieri mingħajr mini kontra l-persunal, u jiġu organizzati sa tliet sessjonijiet ta’ ħidma marbuta mal-universalizzazzjoni;

               (d)

               Manifestazzjoni tal-impenn tal-Unjoni: jixxandru avvenimenti ta’ tnedija u ta’ konklużjoni, tiġi żgurata l-aċċessibbiltà għas-sit elettroniku tal-Konvenzjoni, jitpoġġew disponibbli b’mod ġenerali l-impenji tal-Istati Parti għall-għajnuna għal vittmi, tiġi organizzata żjara għall-istampa, u jiġu prodotti materjal ta’ komunikazzjoni u pubblikazzjonijiet.

         Deskrizzjoni dettaljata tal-proġetti tinsab fl-Anness.
   Artikolu 2
   1.   Ir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà (“ir-Rappreżentant Għoli”) għandu jkun responsabbli għall-implimentazzjoni ta’ din id-Deċiżjoni.
   2.   L-implimentazzjoni teknika tal-proġetti msemmijin fl-Artikolu 1(3) għandha titwettaq mill- Unità ta’ Appoġġ għall-Implimentazzjoni” (“l-ISU”), irrappreżentata miċ-Ċentru Internazzjonali ta’ Ġinevra għat-Tneħħija ta’ Mini għal skopijiet Umanitarji (“il-GICHD”). L-ISU għandha twettaq dawn il-kompiti taħt il-kontroll tar-Rappreżentant Għoli. Għal dan il-għan, ir-Rappreżentant Għoli għandu jidħol fl-arranġamenti meħtieġa mal-GICHD.
   Artikolu 3
   1.   L-ammont ta’ referenza finanzjarja għall-implimentazzjoni tal-proġetti msemmija fl-Artikolu 1(3) għandu jkun ta’ EUR 1 030 000.
   2.   L-infiq iffinanzjat mill-ammont stabbilit fil-paragrafu 1 għandu jkun ġestit skont il-proċeduri u r-regoli applikabbli għall-baġit ġenerali tal-Unjoni.
   3.   Il-Kummissjoni għandha tissorvelja l-ġestjoni adatta tal-infiq msemmi fil-paragrafu 1. Għal dan l-għan, hija għandha tikkonkludi ftehim ta’ finanzjament mal-GICHD, li jistipula li l-ISU għandha tiżgura viżibbiltà tal-kontribuzzjoni tal-Unjoni. adatta għad-daqs tagħha.
   4.   Il-Kummissjoni għandha tagħmel ħilitha biex tikkonkludi l-ftehim ta’ finanzjament imsemmi fil-paragrafu 3 mill-aktar fis possibbli wara d-dħul fis-seħħ ta’ din id-Deċiżjoni. Hija għandha tinforma lill-Kunsill dwar kwalunkwe diffikulta f’dak il-proċess u dwar id-data tal-konklużjoni tal-ftehim ta’ finanzjament.
   Artikolu 4
   Ir-Rappreżentant Għoli għandu jirrapporta lill-Kunsill dwar l-implimentazzjoni ta’ din id-Deċiżjoni abbażi ta’ rapporti regolari li għandhom jitħejjew mill-ISU. Dawk ir-rapporti għandhom jifformaw il-bażi għall-evalwazzjoni mill-Kunsill. Il-Kummissjoni għandha tipprovdi informazzjoni dwar l-aspetti finanzjarji tal-implimentazzjoni ta’ din id-Deċiżjoni.
   Artikolu 5
   Din id-Deċiżjoni għandha tidħol fis-seħħ fil-jum tal-adozzjoni tagħha.
   Hija għandha tiskadi 24 xahar wara d-data tal-konklużjoni tal-ftehim ta’ finanzjament imsemmi fl-Artikolu 3(3) jew sitt xhur wara d-data tad-dħul fis-seħħ tagħha jekk l-ebda ftehim ta’ finanzjament ma jkun ġie konkluż f’dak il-perijodu.

      Magħmul fi Brussell, it-13 ta’ Novembru 2012.

            Għall-Kunsill

            Il-President

         V. SHIARLY

      (1)  ĠU L 165, 26.6.2008, p. 41.

      ANNESS
      1.   Għan

      L-għan ġenerali ta’ din id-Deċiżjoni huwa l-promozzjoni tal-paċi u s-sigurtà permezz ta’ appoġġ għall-implimentazzjoni tal-Pjan ta’ Azzjoni ta’ Kartaġena, fir-rigward tal-universalizzazzjoni u l-implimentazzjoni tal-aspetti kollha tal-Konvenzjoni.
      2.   Deskrizzjoni tal-proġett

      Sabiex jintlaħqu l-objettivi msemmijin fl-Artikolu 1(1) ta’ din id-Deċiżjoni, l-Unjoni ser twettaq il-proġetti li ġejjin:
      2.1.   Għajnuna għall-vittmi

      2.1.1.   Objettiv tal-proġett

      L-Istati Parti għall-Konvenzjoni jiġu appoġġati fl-implimentazzjoni tal-aspetti tal-Pjan ta’ Azzjoni ta’ Kartaġena li jirrigwardaw l-għajnuna għall-vittmi b’tali mod li huma jkunu jistgħu jikkoordinaw u jimplimentaw aħjar attivitajiet li jirriżultaw f’differenza pożittiva li tagħmel sens fil-ħajjiet ta’ nisa, irġiel, bniet u subien li jkunu sfaw vittmi ta’ mini tal-art u fdal splussiv ieħor tal-gwerra.
      2.1.2.   Deskrizzjoni tal-proġett

                  —

                  Appoġġ tekniku nazzjonali ser jiġi pprovdut mill-ISU f’mhux aktar minn tliet każijiet, inkluż bl-inizjar u/jew l-appoġġar ta’ proċessi interministerjali għall-implimentazzjoni tal-obbligi ta’ għajnuna għall-vittmi f’kuntesti nazzjonali, lil Stati Parti għall-Konvenzjoni li jew (a) ftit involvew ruħhom fl-isforz biex jimplimentaw l-elementi tal-Pjan ta’ Azzjoni ta’ Kartaġena li jirrigwardaw l-għajnuna għall-vittmi u li għalhekk jistgħu jibbenefikaw minn stimolu biex jibdew jagħmlu dan, jew (b) ikunu stabbilixxew, jew qegħdin fit-triq it-tajba biex jistabbilixxu pjan nazzjonali u għalhekk ikollhom esperjenza ta’ implimentazzjoni x’jivvalutaw, u b’hekk isir aktar probabbli li jintgħażlu għal evalwazzjoni nazzjonali komprensiva ta’ nofs it-term tal-isforzi għall-implimentazzjoni tal-Pjan ta’ Azzjoni ta’ Kartaġena.

                  —

                  Evalwazzjonijiet nazzjonali komprensivi ta’ nofs it-term, f’mhux aktar minn tliet każijiet, ser jitwettqu. Dawk l-evalwazzjonijiet ser jinvolvu l-ISU, f’kollaborazzjoni ma’ atturi ewlenin bħall-ICBL, li jassistu lill-Istati benefiċjarji biex ifasslu dokument ta’ sfond dettaljat għal sessjoni ta’ ħidma nazzjonali, jorganizzaw sessjoni ta’ ħidma nazzjonali, u jfasslu dokument ta’ eżitu dettaljat li jikkostitwixxi “evalwazzjoni” li fiha jiġu deskritti l-isfidi li jkun fadal, jiġu stabbiliti l-objettivi u jsiru rakkomandazzjonijiet.

                  —

                  Azzjonijiet ta’ segwitu, f’mhux aktar minn tliet każijiet, ser jitwettqu b’rispons għar-rakkomandazzjonijiet li jinsabu fl-evalwazzjonijiet ta’ nofs it-term.Dawk l-azzjonijiet ta’ segwitu ser jinvolvu l-provvediment mill-ISU ta’ appoġġ tekniku addizzjonali (eż. għar-reviżjonijiet ta’ pjanijiet nazzjonali, l-iżvilupp ta’ proposta jew proposti għal proġett, eċċ.).

                  —

                  Konferenza globali, ta’ livell għoli dwar l-għajnuna lill-vittmi tal-mini tal-art u fdal splussiv ieħor tal-gwerra ser tiġi organizzata mill-ISU, f’kollaborazzjoni ma’ atturi ewlenin bħall-ICBL, bil-għan li jkompli jinbena fuq l-esperjenza tal-għajnuna lill-vittmi fil-kuntest tal-Konvenzjoni sabiex jittieħed vantaġġ minn sinerġija/effiċjenzi potenzjali fir-rigward tal-implimentazzjoni ta’ strumenti internazzjonali (eż. il-Konvenzjoni dwar il-Munizzjoni tat-tip Cluster (CCM), il-Protokoll V għall-Konvenzjoni dwar il-Projbizzjonijiet u r-Restrizzjonijiet fuq l-Użu ta’ Ċerti Armi Konvenzjonali Li Jistgħu jiġu Meqjusa li jagħmlu Ħsara Eċċessiva jew li Jkollhom Effetti Mhux Diskriminatorji(KAK) u l-Konvenzjoni dwar id-Drittijiet ta’ Persuni b’Diżabilità (CRPD) li jitrattaw l-istess materji u Stati affettwati.

            2.1.3.   Riżultati tal-proġett

                  —

                  L-Istati Benefiċjarji ta’ appoġġ tekniku li ftit involvew ruħhom fl-isforz biex jimplimentaw l-aspetti tal-Pjan ta’ Azzjoni ta’ Kartaġena li jirrigwardaw l-għajnuna lill-vittmi ser jidentifikaw punt fokali li ser javvanza aktar l-implimentazzjoni ta’ obbligi ta’ għajnuna lill-vittmi u jipparteċipaw f’attivitajiet sussegwenti marbuta mal-Konvenzjoni.

                  —

                  Kull Stat Benefiċjarju ta’ appoġġ tekniku fil-każijiet kollha ser jingħata rapport b’rakkomandazzjonijiet dwar passi loġiċi li jmiss li huwa jista’ jieħu fl-implimentazzjoni tal-aspetti tal-Pjan ta’ Azzjoni ta’ Kartaġena li jirrigwardaw l-għajnuna lill-vittmi.

                  —

                  L-Istati Benefiċjarji ta’ appoġġ tekniku f’ħames każijiet ser ikollhom dokument ta’ kunċett żviluappat u lista ta’ parteċipanti proposta biex iħejju sessjonijiet ta’ ħidma nazzjonali bħala parti minn evalwazzjoni ta’ nofs it-term.

                  —

                  L-Istati Benefiċjarji ta’ evalwazzjonijiet ta’ nofs it-term ser jirċievu dokument ta’ eżitu dettaljat, li jistabbilixxi l-isfidi pendenti, b’objettivi u rakkomandazzjonijiet għal azzjoni ulterjuri.

                  —

                  L-Istati Benefiċjarji ta’ appoġġ ta’ segwitu ser ikunu jistgħu aktar jesprimu l-intenzjonijiet tagħhom li jissodisfaw l-impenji tal-Pjan ta’ Azzjoni ta’ Kartaġena u l-ħtiġijiet tagħhom għall-appoġġ (eż. il-pjanijiet nazzjonali riveduti, l-iżvilupp ta’ proposta jew proposti għal proġett, eċċ.).

                  —

                  L-identifikazzjoni ta’ modi biex jittieħed vantaġġ minn sinerġija/effiċjenzi potenzjali fir-rigward tal-implimentazzjoni ta’ strumenti internazzjonali (eż. CCM, il-Protokoll V tal-KAK u CRPD) li jitrattaw l-istess materji u Stati affettwati.

                  —

                  Titqajjem kuxjenza dwar l-isforz globali biex jiġu indirizzati l-ħtiġijiet u jiġu garantiti d-drittijiet tas-superstiti permezz ta’ parteċipazzjoni ġenerali f’konferenza ta’ livell għoli.

            2.1.4.   Benefiċjarji

                  —

                  L-Istati Parti għall-Konvenzjoni li rrapportaw li huwa responsabbli għal numru sinifikanti ta’ superstiti tal-mini tal-art.

                  —

                  Nisa, irġiel, bniet u subien li sfaw vittmi ta’ mini tal-art u fdal splussiv ieħor tal-gwerra, kif ukoll il-familji u l-komunitajiet tagħhom.

            2.2.   Tneħħija ta’ mini

      2.2.1.   Objettiv tal-proġett

      L-Istati Parti għall-Konvenzjoni huma appoġġati fl-implimentazzjoni tal-aspetti tal-Pjan ta’ Azzjoni ta’ Kartaġena li jirrigwardaw it-tneħħija ta’ mini b’tali mod li jkunu jistgħu aktar ilestu l-implimentazzjoni tat-tneħħija ta’ mini fl-iqsar perijodu ta’ żmien meħtieġ sabiex l-individwi, il-komunitajiet u n-nazzjonijiet ikunu jistgħu jibbenifikaw minn art li darba kienet meqjusa perikoluża li qed tingħata lura għal attività normali tal-bniedem.
      2.2.2.   Deskrizzjoni tal-proġett

                  —

                  Evalwazzjonijiet nazzjonali komprensivi ta’ nofs it-term ser isiru f’mhux aktar minn ħames każijiet. Dawk l-evalwazzjonijiet ser jinvolvu l-ISU, f’kollaborazzjoni ma’ atturi ewlenin bħall-ICBL, u bl-appoġġ tal-GICHD, li jassistu l-Istati benefiċjarji fit-tfassil ta’ dokument ta’ sfond dettaljat għal sessjoni ta’ ħidma nazzjonali, jorganizzaw sessjoni ta’ ħidma nazzjonali, u jfasslu dokument ta’ eżitu dettaljat li jkun jammonta għall-“evalwazzjoni” li fiha ser jiġu deskritti l-isfidi li fadal, stabbiliti l-objettivi u r-rakkomandazzjonijiet.

                  —

                  Azzjonijiet ta’ segwitu ser jitwettqu f’mhux aktar minn tliet każijiet b’rispons għar-rakkomandazzjonijiet li jinsabu fl-evalwazzjonijiet ta’ nofs it-term. Dawk l-azzjonijiet ta’ segwitu ser ikollhom l-appoġġ tekniku addizzjonali pprovdut mill-ISU (eż., appoġġ fir-reviżjonijiet ta’ pjanijiet nazzjonali, l-iżvilupp ta’ proposta jew proposti għal proġett, eċċ.) jew jorganizzaw żjarat ta’ skambju bejn in-nofsinhar u n-nofsinahr għall-Istati benefiċjarji biex jibbenefikaw b’mod reċiproku minn lezzjonijiet meħudin u jtejbu l-implimentazzjoni futura.

            2.2.3.   Riżultati tal-proġett

                  —

                  L-Istati Benefiċjarji ta’ evalwazzjonijiet ta’ nofs it-term ser jirċievu dokument ta’ eżitu dettaljat li jistabbilixxi l-isfidi li fadal, b’objettivi u rakkomandazzjonijiet għal azzjoni futura.

                  —

                  L-Istati Benefiċjarji ta’ appoġġ ta’ segwitu ser ikunu jistgħu jesprimu aħjar l-intenzjonijiet tagħhom li jissodisfaw l-impenji tal-Pjan ta’ Azzjoni ta’ Kartaġena u l-ħtiġijiet tagħhom għall-appoġġ (eż. il-pjanijiet nazzjonali riveduti, l-iżvilupp ta’ proposta jew proposti għal proġett, eċċ.), u l-Istati benefiċjarji ser ikollhom fehim imsaħħaħ ta’ aspetti partikolari tal-implimentazzjoni tat-tneħħija tal-mini.

            2.2.4.   Benefiċjarji

                  —

                  L-Istati Parti għall-Konvenzjoni, minbarra l-Istati Membri, li jinsabu fil-proċess li jimplimentaw l-obbligi tagħhom dwar it-tneħħija ta’ mini skont il-Konvenzjoni.

                  —

                  Nisa, irġiel, bniet u subien li ħajjithom hija affettwata bil-preżenza jew il-preżenza suspettata ta’ mini kontra l-persunal kif ukoll il-familji u l-komunitajiet tagħhom.

            2.3.   Universalizzazzjoni tal-Konvenzjoni

      2.3.1.   Objettiv tal-proġett

      Ostakli għall-osservanza tal-Konvenzjoni huma indirizzati b’tali mod li jsir progress lejn l-universalizzazzjoni tal-Konvenzjoni mill-Istati mhux Parti għall-Konvenzjoni.
      2.3.2.   Deskrizzjoni tal-proġett

                  —

                  Task force ta’ livell għoli dwar l-universalizzazzjoni tal-Konvenzjoni ser tkun appoġġata mill-ISU, inkluż l-appoġġ għall-personalitajiet ta’ livell għoli li tinvolvi lill-mexxejja ta’ mhux aktar minn sitt Stati mhux parti għall-Konvenzjoni u bil-membri tat-Task Force ser jipparteċipaw f’mhux aktar minn żewġ avvenimenti oħra biex jiġbdu l-attenzjoni għall-sforzi kontinwi biex tiġi universalizzata u implimentata l-Konvenzjoni.

                  —

                  Ser isir studju dwar sigurtà fil-fruntieri mingħajr mini kontra l-persunal mill-ISU, li jaħdem ma’ dawk li għandhom kompetenza esperta f’dan il-qasam u, b’hekk jinbena fuq ħidma li saret mill-ICRC f’nofs is-snin 90. Rapport ta’ studju ser ikun aċċessibbli f’diversi modi, inkluż bit-traduzzjoni, bil-produzzjoni ta’ sommarji, bil-produzzjoni ta’ materjali f’formati aċċessibbli, eċċ.

                  —

                  Sessjonijiet ta’ ħidma ta’ universalizzazzjoni, f’mhux aktar minn tliet każijiet, ser ikunu organizzati mill-ISU, f’kollaborazzjoni ma’ atturi ewlenin bħall-ICBL u l-Koordinatur tal-Grupp ta’ Kuntatt informali dwar l-Universalizzazzjoni tal-Konvenzjoni. Dawk is-sessjonijiet ta’ ħidma ser jitwettqu fil-livelli nazzjonali, subreġjonali u reġjonali biex jippromwovu l-Konvenzjoni fost l-Istati u biex jassistu l-Istati li mhumiex Parti għall-Kovenzjoni fl-indirizzar ta’ ostakoli għall-adeżjoni reali jew ipperċepiti, partikolarment bl-użu tar-rapport ta’ studju dwar sigurtà fil-fruntieri mingħajr mini kontra l-persunal.

            2.3.3.   Riżultati tal-proġett

                  —

                  Mhux aktar minn sitt Stati li mhumiex parti għall-Konvenzjoni ser ikunu involuti f’livell ministerjali jew ogħla dwar l-aderenza għall-Konvenzjoni.

                  —

                  Ser jinkiseb għarfien aġġornat dwar il-politiki tal-Istati mhux parti għall-Konvenzjoni rigward il-mini kontra l-persunal. Dik l-informazzjoni ser tiġi użata għall-preparazzjoni ta’ dokumenti sostantivi għat-Tielet Konferenza ta’ Reviżjoni, inkluż permezz ta’ rapport komprensiv dwar xi progress sar fl-insegwiment tal-għanijiet ta’ universalizzazzjoni tal-Konvenzjoni, kif ukoll l-ambitu għal aktar progress.

                  —

                  Ser terġa’ titqajjem id-difiża min-naħa tal-Istati Parti għall-Konvenzjoni u l-organizzazzjonijiet mhux governattivi abbażi ta’ azzjonijiet ta’ segwitu li ġejjin miż-żjarat tat-Task Force ta’ Livell Għoli.

                  —

                  Ser jiġi akkumulat l-għarfien miżjud u miġbur f’pubblikazzjoni li tindirizza l-aktar ostakli ipperċepit b’mod frekwenti għall-adeżjoni għall-Konvenzjoni u li jista’ jintuża biex jappoġġa l-isforzi għall-universalizzazzjoni.

                  —

                  Ser isir progress lejn l-adeżjoni għall-Konvenzjoni u/jew it-tħaddin tan-normi tagħha mill-Istati mhux parti għall-Konvenzjoni li ġew involuti.

            2.3.4.   Benefiċjarji

                  —

                  L-Istati, minbarra l-Istati Membri, li għadhom ma rratifikawx, ma approvawx, ma aċċettawx jew ma aderixxewx għall-Konvenzjoni.

                  —

                  Stati Parti għall-Konvenzjoni u organizzazzjonijiet mhux governattivi u internazzjonali involuti fi sforzi li jippromwovu l-universalizzazzjoni tal-Konvenzjoni.

            2.4.   Turija tal-impenn tal-Unjoni

      2.4.1.   Objettiv tal-proġett

                  —

                  L-impenn attwali tal-Unjoni u l-Istati Membri tagħha għall-Konvenzjoni jintwera bl-istess mod kif bħad-determinazzjoni tagħhom li jikkooperaw ma’ u jestendu l-għajnuna tagħhom għal dawk l-Istati li jeħtieġu appoġġ biex jissodisfaw l-impenji tagħhom taħt il-Konvenzjoni, u r-rwol ewlieni tal-Unjoni biex tinkiseb il-viżjoni tal-Konvenzjoni ta’ tmiem konklużiv għas-sofferenza u l-korrimenti kkawżati minn mini kontra l-persunal huwa msaħħaħ.

            2.4.2.   Deskrizzjoni tal-proġett

                  —

                  Avveniment ta’ tnedija ser jiġi mħejji biex jippromwovi din id-Deċiżjoni, u avveniment ta’ konklużjoni ser jiġi organizzat biex jippubbliċizza l-attivitajiet previsti f’din id-Deċiżjoni u l-eżiti tagħhom, b’hekk jissottolinja l-kontribut tal-Unjoni.

                  —

                  B’kont meħud tal-importanza li jiġi disseminat l-għarfien dwar l-impenji magħmula mill-Istati Parti għall-Konvenzjoni fil-Konferenza ta’ Kartaġena u l-modi u l-mezzi għall-implimentazzjoni tagħhom, kif ukoll il-ħtieġa biex dawk l-isforzi jieħdu kont ta’ varjeta’ ta’ udjenzi (eż., udjenzi b’lingwi differenti, persuni b’diżabbiltà), is-sit web tal-Konvenzjoni ser jiġi verifikat biex jiġi żgurat li hemm livelli għoljin ta’ aċċessibbiltà u li l-pubblikazzjoni eżistenti tal-ISU li tiddokumenta l-impenji għall-għajnuna tal-vittmi magħmula mill-Istati Parti għall-Konvenzjoni ser tiġi tradotta u ppubblikata fuq is-sit tal-Konvenzjoni biex testendi d-disponibbiltà ta’ dawk l-impenji f’lingwi differenti.

                  —

                  Żjara mill-istampa ser tiġi organizzata f’pajjiż milqut bil-mini qabel it-Tielet Konferenza ta’ Reviżjoni tal-Konvenzjoni fl-2014.

                  —

                  Materjal ta’ komunikazzjoni (eż., kartelluni, reklamar, vidjos miġbuda, materjal pubbliċitarju, eċċ.) ser jinkiseb biex jittieħed vantaġġ mill-opportunitajiet ta’ komunikazzjoni li jinqalgħu.

            2.4.3.   Riżultati tal-proġett

                  —

                  L-uffiċjali tal-Unjoni u l-Istati Membri tagħha ser ikunu konxji minn din id-Deċiżjoni u kif tista’ tolqot xogħolhom.

                  —

                  Ser jiġi estiż il-fehim dwar l-għajnuna lill-vittmi tal-Istati Parti għall-Konvenzjoni, partikolarment f’pajjiżi Frankofoni milquta mill-mini.

                  —

                  L-informazzjoni dwar il-Konvenzjoni ser issir aktar aċċessibbli.

                  —

                  Ser tiżdied l-espożizzjoni tal-impenn tal-Unjoni għall-Konvenzjoni u ser jinħolqu u jiġu sostnuti s-sensibilizzazzjoni u l-apprezzament għal din id-Deċiżjoni, kif muri permezz ta’ rapporti tal-istampa li jirrikonoxxu l-impenn tal-Unjoni u li jirraportaw l-apprezzament għalih mill-Istati Parti għall-Konvenzjoni fil-laqgħat tagħhom.

                  —

                  Ser titqajjem is-sensibilizzazzjoni għall-isforzi kontinwi biex tkun promossal-universalizzazzjoni tal-Konvenzjoni.

            2.4.4.   Benefiċjarji

      Stati Parti għall-Konvenzjoni u organizzazzjonijiet mhux governattivi u internazzjonali, ir-rappreżentanti tagħhom u individwi oħra interessati jew involuti fl-isforz għall-implimentazzjoni tal-Konvenzjoni.


               15.12.2016

               MT

               Il-Ġurnal Uffiċjali tal-Unjoni Ewropea

               C 468/213

         P7_TA(2013)0550
   Rapporti dwar iż-żjarat għall-ġbir tal-fatti għall-investigazzjoni tal-petizzjonijiet (interpretazzjoni tal-Artikolu 202(5) tar-Regoli ta' Proċedura)
   Deċiżjoni tal-Parlament Ewropew tal-10 ta' Diċembru 2013 dwar rapporti li jikkonċernaw żjajjar għall-ġbir tal-fatti għall-investigazzjoni tal-petizzjonijiet (interpretazzjoni tal-Artikolu 202(5) tar-Regoli ta' Proċedura) (2013/2258(REG))
   (2016/C 468/32)

      Il-Parlament Ewropew,

               —

               wara li kkunsidra l-ittri tas-26 ta' Novembru 2013 tal-president tal-Kumitat għall-Affarijiet Kostituzzjonali,

               —

               wara li kkunsidra l-Artikolu 211 tar-Regoli ta' Proċedura tiegħu,

               1.

               Jiddeċiedi li japplika l-interpretazzjoni li ġejja għall-Artikolu 202(5):

                           “Żjarat għall-ġbir tal-fatti u r-rapporti dwar dawk iż-żjarat huma mmirati biss biex jipprovdu lill-Kumitat bit-tagħrif mitlub sabiex ikun jista' jqis il-petizzjoni b'mod ulterjuri. Tali rapporti huma abbozzati taħt ir-responsabbiltà esklussiva tal-parteċipanti fiż-żjara, li għandhom ifittxu li jilħqu konsensus. Jekk dan ma jintlaħaqax, ir-rapport għandu jistabbilixxi s-sejbiet diverġenti tal-fatti jew tal-valutazzjonijiet. Ir-rapport jiġi sottomess lill-Kumitat għall-approvazzjoni tiegħu permezz ta' vot wieħed, sakemm il-President ma jiddikjarax, fejn xieraq, li l-emendi jistgħu jitressqu għal partijiet tar-rapport. L-Artikolu 52 ma japplikax għal dawn ir-rapporti, la direttament u lanqas mutatis mutandis. Fil-każ li l-Kumitat ma japprovahomx, ir-rapporti ma għandhomx jiġu mgħoddija lill-President.”;

               2.

               Jagħti istruzzjonijiet lill-President tiegħu biex jgħaddi din id-deċiżjoni lill-Kunsill u lill-Kummissjoni għal skopijiet ta' tagħrif.